
2013 M. LIETUVA PIRMININKAUS ES TARYBAI

2013 m. gegužės 9 d. pranešimas VIR

Europos reikalų komitetas: Seime verda pasirengimas pirmininkavimui ES Tarybai

Seime intensyviai ruošiamasi Lietuvos pirmininkavimo Europos Sąjungos (ES) Tarybai parlamentinio matmens renginiams. Pagal Seimo valdybos patvirtintą kalendorių numatyta, kad 2013 m. antrąjį pusmetį Seimas surengs 10 tarpparlamentinių konferencijų ir specializuotų komitetų pirmininkų susitikimų. Liepos 4 d. rengiamas iškilmingas Seimo posėdis, skirtas pirmininkavimo ES Tarybai pradžiai pažymėti.

Tikimasi, kad lapkričio arba gruodžio mėn. pavyks surengti jungtinį parlamentinį posėdį Europos Parlamente (EP) tema „Žingsniai XXI amžiaus Europos energijos bendrijos link“, kuriame dalyvautų ES valstybių narių parlamentų ir EP atstovai. Šiuo metu laukiama EP apsisprendimo dėl šio Seimo pasiūlymo.

2013 m. vasario–kovo mėn. Seimo valdyba pritarė aštuoniems papildomiems, su Lietuvos pirmininkavimu ES Tarybai susijusiems renginiams: 

- liepos 1 d. Lietuvos profesinių sąjungų koordinacinio centro organizuojamam Europos ekonomikos ir socialinių reikalų komiteto neeiliniam posėdžiui apie Lietuvos pirmininkavimo ES Tarybai socialinį matmenį; 

- liepos 16–18 d. Europos ir Lotynų Amerikos šalių parlamentinės asamblėjos (EUROLAT) Politinių reikalų, saugumo ir žmogaus teisių komiteto, Ekonomikos, finansų ir prekybos reikalų komiteto, Socialinių reikalų, žmogiškųjų išteklių mainų, aplinkos, švietimo ir kultūros komiteto bei Migracijos reikalų darbo grupės posėdžiams; 

- rugsėjo 20 d. ES ir Rytų Partnerystės parlamentinės asamblėjos (EURONEST) organizuojamam tarptautiniam seminarui; 

- rugsėjo 25–26 d. Valstybinės lietuvių kalbos komisijos, Lietuvių kalbos instituto ir Vilniaus Universiteto organizuojamai mokslinei konferencijai „Suvienijusi įvairovę: Europos Sąjungos kalbų ir kultūros raidos politiniai ir socialiniai aspektai“;  

- spalio 17 d. tarptautinio projekto „ADSTRINGO: kova su prekyba žmonėmis priverstiniam darbui plėtojant partnerystę, tobulinant identifikavimą ir įgyvendinant organizacines priemones“ baigiamajam renginiui;  

- spalio 18 d. tarptautinei konferencijai, skirtai ES kovos su prekyba žmonėmis dienai paminėti; 

- lapkričio 18–20 d. Europos švietimo tarybų tinklo (EUNEC) metinei konferencijai ,,Anksti paliekantys mokyklą“;  

- gruodžio 2–6 d. VšĮ ,,Europos namai“ tarptautinei mokomajai Europos Parlamento sesijai.

Apie papildomus renginius vakar Europos reikalų komiteto posėdyje paskelbė Seimo kancleris Jonas Milerius savo pristatytoje ataskaitoje dėl Seimo kanceliarijos pasirengimo Lietuvos pirmininkavimui ES Tarybai.

